<classify> WAKAZI wa Songosongo wametaka mashirika yanayochakata gesi asilia kisiwani humo kuboresha hali ya upatikanaji wa umeme kama walivyoahidi ili kuwanusuru na umasikini unaosababishwa na hasara ya kuharibika kwa bidhaa zao za uvuvi, samaki.Wamesema wao kupewa umeme wa bure isiwe sababu ya kuwalaza wakati mwingine bila ya umeme au kuwapa umeme mdogo unaosababisha majokofu kushindwa kufanyakazi. Kampuni zinazoendesha uchakataji wa gesi asilia kisiwani humo ni Pan Energy na Shirika la Maendeleo ya Petroli nchini TPDC.Kauli hiyo waliitoa wananchi mbalimbali waliokuwa wakishiriki katika Jukwaa la wadau wa sekta ya uziduaji gesi asilia na mafuta lililofanyika hivi karibuni kisiwani humo. Asha Salum alisema kwa siku kadhaa baadhi ya maeneo ya kisiwa hicho yamekuwa hayana umeme na wakati mwingine majira ya jioni umeme huo hupungua sana nguvu yake kiasi cha kushindwa hata kuwasha taa.Kupatiwa umeme wa bure isiwe maana yake kwamba wafanye wanachotoka, umeme huu una maana kubwa kwetu kama watunza raslimali, na tuliahidiwa sasa wafanye hisani ya kuhakikisha upo tena upo wa kutosha ili tufanye shughuli za kiuchumi, alisema Asha. Aidha, alisema wananchi wamekuwa wakipata hasara kubwa kwa biashara ya samaki.Mwamba umezinduliwa na wengi tumepata hasara ya pweza. Hakukuwa na umeme, hakuna mahali pa kuhifadhi. aliongeza Asha ambaye alisema amepoteza tani moja ya pweza kwa kuharibika kutokana na kukosa hifadhi. Kauli ya tatizo la umeme usiotosheleza na unaokatika hovyo pia imezungumwa na Mwenyekiti wa kijiji Juma Mchenga ,ambaye alisema wameshalipeleka suala hilo kwa wahusika lakini anaona utekelezaji bado. Alisema kwamba makubaliano ya awali ni wao kupewa umeme bure lakini umeme huo wa bure unapoonjeshwa kisha unavuruga kazi kubwa ya wanakijiji ya uvuvi kwa kukosa eneo bora la kuhifadhia, linatesa wananchi.Kisiwa hicho chenye vitongoji vinne na kaya 725 zenye wakazi 6,608 ambapo wanawake ni 3,789 na wanaume 2,819 kinategemea kwa asilimia 90 kazi za uvuvi. Naye, Ofisa Mtendaji kata, Shamte Bungara alikiri kuwapo kwa tatizo la umeme na kwamba tatizo hilo linaharibu moja ya shughuli kuu ya uchumi ya kisiwa hicho, uvuvi. Jukwaa hilo la wadau wa uziduaji gesi asilia ngazi ya kata limeandaliwa na Mtandao wa Mashirika yasiyo ya kiserikali mkoa wa Lindi LANGO chini ya ufadhili wa Shirika la Open Society initiative for Eastern Africa OSIEA- Tanzania.  <topic>: KITAIFA 